‘Dít is hoekom Rohde se weergawe nie waar kan wees’Susan Rohde. Foto: Facebook “Sy [Susan Rohde] het nie net ŉ gesigsafdruk op die kussing agtergelaat terwyl sy versmoor is nie, sy het ook ŉ voetspoor gelaat van die gebeure wat tot haar dood gelei het.” Só het regter Gayaat Salie-Hlophe Donderdag in die Wes-Kaapse hooggeregshof gesê waar sy Jason Rohde skuldig bevind het aan die moord op sy vrou op 24 Julie 2016. Rohde is ook op aanklag van regsverydeling skuldig bevind. Salie-Hlophe het in haar uitspraak deur die getuienis en bewyse gegaan wat tydens die verhoor aan die hof voorgehou is. Sy het onder meer verwys na die bevindinge van dr. Akmal Coetzee-Khan, ŉ forensiese patoloog van die staat, wat ŉ nadoodse ondersoek twee dae ná die moord gedoen het. Salie-Hlophe het gesê Coetzee-Khan se bevindinge tydens die outopsie stem nie ooreen met Rohde se weergawe dat sy vrou selfmoord gepleeg het nie. Sy het onder meer verwys na ŉ kneusplek aan Susan se linkerooglid wat daarop dui dat sy met die vuis geslaan is deur iemand wat ŉ ring aangehad het. Coetzee-Khan het ook bevind die horisontale merk aan Susan se nek het nie ooreengestem met die weergawe dat sy gehang het nie, aangesien só ŉ merk gewoonlik ŉ skuins opwaartse kurwe sou maak. Daar was ook geen aanduiding op die vel waar die knoop teen die vel sou gedruk het indien sy aan die koord gehang het nie. Daar is ook 100 ml vars bloed in Susan se maag gevind. Volgens Coetzee-Khan het dit daarop gedui dat weens die beserings aan Susan se longe sy bloed opgehoes en gesluk het voor haar dood. Sy het ook kneusplekke aan haar liggaam gehad wat daarop dui dat sy oor ŉ growwe oppervlak gesleep is. Frakture aan haar ribbes het daarop gedui dat daar gewelddadige druk op haar bolyf toegepas is, vermoedelik deur ŉ knie terwyl sy besig was om verwurg te word. Haar organe het aanduidings getoon dat sy dood is weens ŉ gebrek aan suurstof. Oor ŉ patoloog, wat vir die verdediging getuig het, se getuienis dat Susan se beserings daarop dui dat sy selfmoord gepleeg het, het Salie-Hlophe verskeie aspekte uitgewys wat toon dat dié getuienis nie geloofwaardig of onpartydig is nie. Sy het gevolglik die getuienis verwerp. Volgens die regter is dit duidelik dat Rohde die oggend van 24 Julie 2016 wakker geword het en dat Susan hom weer oor sy buite-egtelike verhouding gekonfronteer het – ŉ voortsetting van hul rusie wat reeds die vorige aand begin het. Rohde en Susan het in ŉ fisieke struweling betrokke geraak, hy het haar met die vuis geslaan, haar met sy hand gewurg en met ŉ kussing oor haar gesig versmoor. Hy het haar vasgedruk en in die proses van haar ribbes gebreek. Jason Rohde tydens ‘n vorige geleentheid in die hof. Foto: Maroela Media Hy het daarna haar liggaam oor die mat tot in die badkamer gesleep waar hy ŉ elektriese koord om haar nek gedraai het om dit te laat lyk asof sy selfmoord gepleeg het. “Die plan was byna voltooi. Hy moes nog net sy spore doodvee,” het Salie-Hlophe gesê. Rohde het daarna na Susan se selfoon gebel om die indruk te skep dat hy haar gesoek het. Om 08:22 het hy die ontvangs gebel en ŉ nutsman versoek om die badkamerdeur te kom oopmaak, omdat hy dit na bewering nie kon oopkry nie. “Toe die beskuldigde die ontvangs bel, vra hy nie vir mediese hulp nie. Hy vra bloot vir ŉ nutsman. Hy gaan nie uit die kamer uit om hulp te soek nie. Hy klop nie by ander gaste aan om te kom help nie. Hy sit bloot in die kamer en wegkruip en wag vir die nutsman, ongeag hoe lank dit sou vat vir hom om te arriveer. Hy gaan ook nie na buite en kyk of hy deur ŉ venster toegang tot die badkamer kan kry of minstens net kan sien wat in die badkamer aangaan nie. Nooit in enige stadium versoek hy mediese bystand nie.” Salie-Hlophe sê dit is dus duidelik dat Rohde nie ŉ oortuigende getuie was nie en dat sy weergawe van gebeure nie moontlik waar kan wees nie. Die regter het Rohde se borgtog teruggetrek onmiddellik nadat die uitspraak gelewer is. Nadat die hof vlugtig verdaag het, het die verdediging ŉ aansoek gebring om te versoek dat Rohde wel op borgtog vrygelaat word hangende die uitslag van ŉ aansoek om verlof tot appèl teen die skuldigbevinding. Die staat het die borgtogaansoek teengestaan. Salie-Hlophe het beslis dit sal nie in belang van geregtigheid wees om borgtog aan Rohde toe te staan nie aangesien hy nou ŉ veroordeelde misdadiger is en vermoede van onskuld nie nou meer geld soos met sy eerste borgtogaansoek nie. Die saak is uitgestel tot 21 November vir voorvonnisverrigtinge. Lees alle vorige berigte oor Jason Rohde op Maroela Media.